钦定古今图书集成/明伦汇编/官常典/第616卷 > 陈灌
## 钦定古今图书集成/明伦汇编/官常典/第616卷 > 陈灌

按《明外史循吏传》：“灌字子将，庐陵人。幼孤，事母孝，见
元季政衰，弃书学兵法。环所居，筑场树木，人莫测其
意。数年，树森郁成列，远近盗大起，募壮士结屯其中，
一乡赖以全。陈友谅据江西，其将熊天瑞招致灌，与
俱至九江，知友谅不足事，去之。明太祖克武昌，灌因
罗复仁诣军门上谒，历陈定乱安民策，太祖善之，即”
用为湖广行省员外郎，累迁大都督府经历。从徐达
北征。既下泰州，留灌缮城。功竣，除宁国知府。是时，民
遭乱久，不知礼义。灌至，建学择师，选子弟教之，问民
疾苦，禁兼并，核欺隐。所创《户帖》，帝取为式，布天下。宣
城田濒江者，岁苦水患，为伐石筑堤，作水门，时蓄泄，
遂为永利。属邑秋粮，率不入官廪，虚籍其数以上。灌
察知飏言，将以某月日覆按。民闻，争输公帑皆满。及
期阅实，不刑一人。有盗麦舟，坐死者四十八人，灌曰：
“此愚民，因舟飘抵岸，延取之，非行劫也。”坐为首者一
人，馀悉减死。灌风采凝峻，持守皭然，为治则尚宽大，
故人皆爱悦之。洪武四年谒告归省。召至京，病卒。